Rubriigi 2 turuga seotud kulude ja otsetoetuste (esimene sammas) vaheülemmäära aastatel 2014–2020 kohandatakse vastavalt mitmeaastase finantsraamistiku määruse artikli 3 lõikele 1 pärast asjakohases õigusaktis sätestatud esimese ja teise samba vahelisi ülekandeid. Rubriigi 2 kogusumma ei muutu.

Esimene kohandus: esimest korda kohandati rubriigi 2 vaheülemmäära mitmeaastase finantsraamistiku 2015. aasta tehnilise kohandusega. Seda kohandust, mida on üksikasjalikult kirjeldatud allpool esimeses tabelis, on kajastatud komisjoni 10. aprilli 2014. aasta rakendusmääruses (EL) nr 367/2014.

Teine kohandus: ühise põllumajanduspoliitika kahe samba vaheliste ülekannete kahte tsüklit kajastati mitmeaastase finantsraamistiku 2016. aasta kohanduses (vt teine tabel allpool). Ülekanded hõlmasid nõukogu määruse (EÜ) nr 73/2009 artiklis 136a ja määruse (EL) nr 1307/2013 artiklis 14 sätestatud sammastevahelise paindlikkuse kasutamist ja otsetoetuste vähendamisest tekkivaid hinnangulisi summasid, millele osutatakse viimatinimetatud määruse artikli 7 lõikes 2. Ülekannete esimene tsükkel on sätestatud komisjoni 13. mai 2014. aasta delegeeritud määruses (EL) nr 994/2014 ja seda kajastatakse komisjoni 16. oktoobri 2014. aasta rakendusmääruses (EL) nr 1089/2014. Ülekannete teine tsükkel on sätestatud komisjoni 17. oktoober 2014. aasta delegeeritud määruses (EL) nr 1378/2014 ja seda kajastatakse komisjoni 29. jaanuari 2015. aasta rakendusmääruses (EL) 2015/141.

Tehti ka ettenägematu pisikohandus, kuna 2015. aastal tühistati liikmesriigi kohtu määrusega Ühendkuningriigi õigusaktid, millega rakendati ELi otsetoetuste eeskirju Walesis. Vastav muudatus on sätestatud komisjoni 2. detsembri 2015. aasta delegeeritud määruses (EL) 2016/142 ja kajastatud komisjoni 24. veebruari 2016. aasta rakendusmääruses (EL) 2016/257.

2019. ja 2020. eelarveaasta sammastevaheliste ülekannete tsükli jooksul tehtavate ülekannete läbivaatamisest teavitati komisjoni 1. augustiks 2017. Need ülekanded on esitatud komisjoni 23. novembri 2017. aasta delegeeritud määruses (EL) 2018/162 ja kajastatud komisjoni 19. veebruari 2018. aasta rakendusmääruses 2018/288 (vt neljas tabel allpool).

Komisjoni teavitamise tähtaeg käesoleva mitmeaastase finantsraamistiku viimase ülekannete tsükli kohta oli 1. august 2018. Üks liikmesriik teatas komisjonile oma otsusest vähendada otsetoetuste summat ja selle vähendamise hinnangulise tulemuse. See tulemus on sätestatud komisjoni 9. novembri 2018. aasta delegeeritud määruses (EL) 2019/71 ja kajastatud komisjoni 19. märtsi 2019. aasta rakendusmääruses (EL) 2019/445 (vt viies tabel allpool).

Rubriigi 2 vaheülemmäära kohandus on väljendatud jooksevhindades ja tuleb ümber arvutada, et teha tehniline kohandus 2011. aasta hindades esitatud mitmeaastase finantsraamistiku tabelis. Selleks arvutatakse netosaldo kõigepealt ümber 2011. aasta hindadesse, kasutades kindlaksmääratud 2 % deflaatorit. Seejärel netosaldo ümardatakse, et leida kohandatud vaheülemmäär, sest mitmeaastases finantsraamistikus on ülemmäärad esitatud miljonites eurodes. Ainult ümardamise teel on võimalik tagada, et mitmeaastase finantsraamistiku vaheülemmäär on alati suurem kui EAGFi kuludeks eraldatav netosaldo. Tekkiv väike erinevus ei osuta varude olemasolule, vaid tuleneb üksnes sellest, et mitmeaastases finantsraamistikus tuleb kõik summad esitada miljonites eurodes. Iga-aastases eelarves kasutab komisjon EAGFi kuludeks eraldatava netosaldo täpset summat. Sama lähenemisviisi on kasutatud ka mitmeaastase finantsraamistiku eelmiste tehniliste kohanduste puhul.

Järgmises tabelis on antud ülevaade ühise põllumajanduspoliitika kahe samba vaheliste ülekannete netotulemusest ja nende mõjust rubriigi 2 vaheülemmäärale.

3.Maksete koguvaru

Mitmeaastase finantsraamistiku määruse artikli 5 kohaselt korrigeerib komisjon aastate 2015–2020 maksete ülemmäära ülespoole summa võrra, mis võrdub sooritatud maksete ja finantsraamistiku aasta n–1 maksete ülemmäära vahega. Iga ülespoole korrigeerimine kompenseeritakse täielikult aasta n–1 maksete ülemmäära vastava vähendamisega 2011. aasta püsihindades.

2016. aasta tehnilise kohanduse raames kanti 2014. aasta varu jääk (104 miljonit eurot jooksevhindades) üle 2015. aastasse (106 miljonit eurot jooksevhindades) ning vastavalt kohandati ülemmäära. 2017. aasta tehnilise kohanduse raames kanti 2015. aasta varu jääk (1 288 miljonit eurot) üle aastatesse 2018–2020. 2018. aasta tehnilise kohanduse raames kanti 2016. aasta varu jääk (13 991 miljonit eurot) üle aastatesse 2018–2020. 2019. aasta tehnilise kohanduse raames kanti 2017. aasta varu jääk (16 414 miljonit eurot) üle aastatesse 2019–2020. Käesoleva aasta tehnilises kohanduses on arvutatud maksete koguvaru 2018. aasta kohta.

Muude erivahenditega seotud makseid ei võeta mitmeaastase finantsraamistiku ülemmäärades arvesse. 2018. aastal oli maksete ülemmäär 154 565 miljonit eurot jooksevhindades. 2018. aastal sooritati makseid 144 369,8 miljoni euro ulatuses. Sooritatud maksete summa hõlmab 2018. aasta eelarves heaks kiidetud maksete assigneeringuid (142 694,6 miljonit eurot) ja 2018. aastast 2019. aastasse ülekantud summasid (1 675,1 miljonit eurot). Muude erivahenditega seotud makseid ei võeta arvesse (1 060,8 miljonit eurot, mis koosneb sooritatud maksetest 1 060,6 miljoni euro eest ja 0,2 miljonist ülekantud eurost). Seega moodustavad maksete koguvaru arvutamisel arvesse võetavad sooritatud maksed kokku 143 309,0 miljonit eurot (142 694,6 miljonit eurot + 1 675,1 miljonit eurot – 1 060,8 miljonit eurot).

Kõik ülekanded 2017. aastast 2018. aastasse loeti 2017. aasta maksete koguvaru arvutamiseks sooritatud makseteks, ehkki kõik neist seda tegelikult ei olnud. Seepärast tuleb tühistatud ülekanded arvutusse lisada, sest need kajastavad alakasutust. Tühistatud ülekanded 2017. aastast 2018. aastasse moodustavad 129,7 miljonit eurot, millest 0,07 miljonit eurot langeb erivahendite arvele. Seega on arvesse võetud tühistatud ülekannete kogusumma 129,6 miljonit eurot.

2018. aasta maksete ülemmäärani jääv varu on 11 385,5 miljonit eurot jooksevhindades (s.o 154 566 miljonit eurot – 143 309,0 miljonit eurot + 129,6 miljonit eurot).

Selle tulemusena kantakse varasemate aastate maksete koguvarust 2020. aastasse üle üksnes 183 miljonit eurot (2011. aasta hindades), s.t 13 miljardi euro suuruse ülemmäärani jääv varu. Selle tulemusena püsib aastate 2014–2020 üldine 2011. aasta hindades väljendatud maksete ülemmäär samana ja jooksevhindades väljendatud maksete ülemmäär suureneb 9 miljoni euro võrra.